
STAŽUOTĖS EUROPOS PARLAMENTE ATASKAITA

2012-10-12
Vilnius

Ataskaitą pateikė: Lietuvos Respublikos Seimo Teisės ir teisėtvarkos komiteto biuro patarėja (ES) Rita Varanauskienė. 
Stažuotės pagrindas: Stažuotė buvo vykdoma įgyvendinant ES lėšomis finansuojamą projektą „Lietuvos valstybės tarnautojų, atstovaujančių Lietuvos interesams Europos Sąjungoje, kvalifikacijos tobulinimas“ (Nr.VP1-4.1-VRM-02-V-01-002) ir vadovaujantis Seimo kanclerio 2012 m. liepos 18 d. įsakymu Nr. 460-KT-57.
Vieta: Europos Parlamentas, Briuselis (Belgijos Karalystė).
Stažuotės trukmė: 2012 metų rugpjūčio 27- spalio 6 d.
Stažuotės tikslas: Patobulinti žinias ir įgūdžius, reikalingus Lietuvos Respublikos interesų atstovavimui Europos Sąjungoje, pasirengti Lietuvos Respublikos pirmininkavimui ES Tarybai 2013 metais, ypatingą dėmesį skiriant Lietuvos Respublikos Seime organizuojamiems renginiams ir bendradarbiavimui su Europos Parlamentu.
Stažuotės finansavimas: Stažuotė buvo finansuojama  iš projekto „Lietuvos valstybės tarnautojų, atstovaujančių Lietuvos interesams Europos Sąjungoje, kvalifikacijos tobulinimas“ (Nr.VP1-4.1-VRM-02-V-01-002) lėšų (lėktuvo bilietų įsigijimo, gyvenamojo ploto nuomos išlaidos bei dienpinigiai). Iš Seimo kanceliarijos lėšų apmokėtos kompleksinio kelionės draudimo, vietinio transporto užsienyje išlaidos.
Stažuotės kuratoriai: Lietuvos Respublikos Seimo nuolatinė atstovė ES Živilė Pavilonytė, taip pat stažuotės metu glaudžiai bendradarbiauta su kitų valstybių nuolatiniais atstovais Europos Parlamente, 5 teisėsaugos atašė ir kitais Lietuvos nuolatinės atstovybės ES darbuotojais.
Stažuotės eiga, nagrinėti klausimai: Stažuotė Europos Parlamente organizuota pagal stažuotės programą, pateiktą Lietuvos Respublikos užsienio reikalų ministerijai. Stažuotės metu, be kita ko, susipažinau su Seimo nuolatinio atstovo ES veikla, kitų valstybių parlamentų nuolatinių atstovų veikla, Europos Parlamento komitetų ir kitų padalinių veikla bei ryšiais su pirmininkaujančios valstybės parlamentu, su Lietuvos nuolatinės atstovybės ES veikla, jos tikslais ir pirmininkavimo metu keliamais uždaviniais, dalyvau susitikimuose su Lietuvos nuolatiniu atstovu ES, ambasadoriumi R. Karobliu, ES Tarybos Generalinio sekretoriato, kitų ES institucijų atstovais, gilinausi į ES sprendimų priėmimo mechanizmus ir procedūras, dalyvavau Europos Parlamento komitetų posėdžiuose ir stebėjau Europos Parlamento plenarines sesijas internetu (vykusias Strasbūre).
DETALUS STAŽUOTĖS EIGOS APRAŠYMAS
Bendri susitikimai
Stažuotės metu, siekdama efektyviau išnaudoti stažuotės laiką, paprašiau Lietuvos nuolatinės atstovybės ES atsakingo asmens būti prijungta prie iš kitų Lietuvos Respublikos institucijų atvykusių stažuotojų grupės, kurie stažavosi ES Taryboje. Tokiu būdu turėjau galimybę dalyvauti Lietuvos nuolatinės atstovybės ES organizuotuose bendruose visiems stažuotojams susitikimuose su Lietuvos nuolatiniu atstovu ES ambasadoriumi R. Karobliu (rugsėjo 27 d.), ES Tarybos Generalinio sekretoriato Bendrosios politikos klausimų direktorato atstovu Jurgen Neisse (rugsėjo 13 d.) ir Europos Parlamento Komunikacijų generalinio direktorato Vizitų ir seminarų skyriaus atstove (šiuo metu jau dirbančia Transatlantinių ryšių skyriuje) Ieva Valutyte ir Seimo nuolatine atstove ES Živile Pavilonyte (rugsėjo 28 d.).
Taip pat dalyvavau įvairiuose nacionalinių parlamentų nuolatinių atstovų susitikimuose su Europos Parlamento ir Europos Komisijos atstovais: Europos Parlamento Pirmininko M. Schulz kabineto narėmis Maria-José Martinez Iglesias ir Sonia Wollny (rugsėjo 18 d.), Europos Parlamento Poveikio vertinimo skyriaus vadovu Anthony Teasdale ir Europos pridėtinės vertės skyriaus atstove (rugsėjo 17 d.), Europos Parlamento Piliečių laisvės, teisingumo ir vidaus reikalų komiteto (LIBE ) sekretoriato vadovu Antoine Cahen (rugsėjo 17 d.), Europos Parlamento Teisės reikalų komiteto (JURI) atstove Susanne Knofel (spalio 1 d.), Europos Komisijos narių L. Andor ir M. Šefčovič kabinetų nariais, Generalinio sekretoriato ir Užimtumo generalinio direktorato atstovais (rugsėjo 25 d.), Europos Komisijos DG JUST atstovu Michael Carlin (rugsėjo 17 d.). 
Susitikimas su Lietuvos nuolatiniu atstovu ES, ambasadoriumi Raimundu Karobliu

Susitikimo metu buvo pristatyta Lietuvos nuolatinės atstovybės ES veikla, istorija, prioritetai, atsakomybės sritys, darbo organizavimas. Buvo pažymėta, kad be Lietuvos nuolatinės atstovybės ES darbuotojų, dar yra Seimo nuolatinė atstovė Europos Parlamente ir atstovė Regionų komitete. Kalbėdamas apie Lietuvos nuolatinės atstovybės ES sudėtį, ambasadorius pateikė statistiką, kad iki krizės (2008 m.) atstovybė turėjo apie 90 darbuotojų, 2010 m. - sumažinta iki 72, 2012 m. pirmoje pusėje - 102, o šiuo metu kiek daugiau nei 160. Iki kovo - balandžio mėn. atvyks dar papildomai apie 30 žmonių. Buvo pažymėta, kad toks darbuotojų skaičiaus išaugimas yra susijęs su artėjančiu Lietuvos pirmininkavimu ES Tarybai ir jam pasibaigus visiškai pakaks 70-90 darbuotojų. Juolab, kad, kaip pažymėjo ambasadorius, Lietuva specialiųjų atašė skaičiumi labai lenkia daugelį kitų valstybių (ir ne tik mažųjų, bet ir tokių, kaip Danija, Švedija, Airija ir t.t.).

Kiek tai susiję su pirmininkavimu, buvo pristatyti Seime patvirtinti Lietuvos pirmininkavimo ES Tarybai prioritetai: Rytų kaimynystė, energetinis saugumas, Baltijos jūros regiono strategija, bendradarbiavimas sienų apsaugos srityje, taip pat Lietuvos nuolatinės atstovybės ES planuojami artimiausi darbai.
Nemažai dėmesio susitikimo metu buvo skirta aptarti galimiems iššūkiams, su kuriais Lietuva gali susidurti pirmininkavimo ES Tarybai metu. 

Pirma, tai yra susiję su Lietuvos pirmininkavimo laikotarpiu, atsižvelgiant į 2014 m. birželį vyksiančius Europos Parlamento rinkimus ir į tai, kad Europos Komisija savo darbą baigs 2014 m. liepą. Taigi, Lietuva yra ES institucinio ciklo pačioje pabaigoje ir bus paskutinė valstybė, kuri turės pilną pirmininkavimo laikotarpį (Graikija realiai pirmininkaus ES Tarybai iki balandžio mėn.). Atsižvelgiant į tai, Lietuvai teks susiderėti dėl itin daug teisės aktų projektų (šiuo požiūriu panašioje situacijoje buvo Prancūzija, kuriai teko priimti 76 teisės aktus. Palyginimui - Švedija, pirmininkavusi ES Tarybai ciklo pradžioje priėmė 15).
Antra, Lietuvos pirmininkavimo ES Tarybai laikotarpis sutampa su Naująja finansine perspektyva, nes naujas finansavimo laikotarpis prasideda 2014 m. sausio 1 d. Vadinasi, Lietuvai reikės atlikti ir užbaigti visus tam reikalingus darbus, tame tarpe ir susiderėti dėl dar 53 įgyvendinančiųjų teisės aktų. Todėl jau dabar yra siekiama, kad šioje srityje pasistūmėtų airiai ir Lietuvai liktų kuo mažiau numatyto krūvio.

Trečia, Lietuvai pirmą kartą teks pirmininkauti jau ne 27, bet 28 valstybėms, be to, pirmą kartą bus atliekama naujai įsteigtos Išorinių veiksmų tarnybos veiklos priežiūra, turės būti surengtas Rytų partnerystės susitikimas.

Ketvirta, laukia sudėtingi einamieji darbai, kuriems reikės skirti daug laiko ir kompetencijos - bankinės priežiūros sistema, fiskalinė drausmė, ekonominių politikų derinimas.

R. Karoblis pažymėjo, kad šiuo metu yra rengiama Trio programa, ji yra patvirtinama prieš pat Trio pradžią. Tačiau realiai tai yra daugiau formalus aktas, nes dirbama daugiausia su nacionalinėmis programomis (šiuo metu yra 471 dosjė). Buvo pažymėta, kad jau yra priminis tarybų kalendorius, jų yra 10  ir dengia visas sritis. Netrukus bus pradėtos ruošti konkrečių tarybų programos.

Ambasadorius pažymėjo, kad pirmininkavimo ES Tarybai metu yra normalu surengti 1600 posėdžių. Tačiau šiai dienai iš šakinių ministerijų matyti daugiau nei 2000 poreikis. Bus derinamos ir aptariamos galimybės šiuo klausimu.  
Lietuvos pirmininkavimas bus „Brussels-based“. Tai reiškia, kad visą pirmininkavimo programos įgyvendinimą koordinuos Lietuvos nuolatinė atstovybė ES, kuriai bus suteiktas mandatas priimti visus sprendimus dėl svarstomų klausimų. Ilgam ir kruopščiam svarstomų klausimų derinimui su sostine laiko nebus, todėl Vilniui bus skiriamos kelios valandos susipažinti su dokumentu ir pateikti pasiūlymus. Gavęs sostinės pastabas, ambasadorius turės visą atsakomybę priimti sprendimą. Tačiau, kaip ambasadorius pažymėjo, sostinė turės nuolat sekti svarstomų klausimų eigą. Be to, sostinė turės parengti ministrus.

Pirmininkavimas, pasak ambasadoriaus, būtinai turėtų remtis ES Tarybos Generalinio sekretoriato patirtimi. ES Tarybos Generalinis sekretoriatas turi didžiulę patirtį, be to, yra suinteresuotas maksimaliai ir nešališkai padėti pirmininkaujančiai valstybei. Žinoma, bendradarbiavimas su Europos Komisija taip pat yra labai svarbus, tačiau visada reikia tyrėti omenyje tai, kad vis tik pirmininkavimas yra ES Tarybai ir pirmiausia yra atstovaujama ji ir valstybės narės. Taip pat, atsižvelgiant į tai, kad po Lisabonos sutarties labai padidėjo Europos Parlamento galios ir vaidmuo teisėkūros procese, atsirado daugiau sričių, kuriose priimant sprendimus dalyvauja ir ši ES institucija, turės būti dar labiau suintensyvintas bendradarbiavimas su Europos Parlamentu.
Ambasadorius taip pat papasakojo apie rengiamus Lietuvos Respublikos ministrų vizitus į ES institucijas. 2013 m. vasario mėn. antroje pusėje į Briuselį vyks visas Ministrų Kabinetas. Taip pat individualiai bus rengiami atskirų ministrų susitikimai su svarbiausiais Europos Komisijos, Europos Parlamento ir Europos Tarybos ”žaidėjais“.

Dar buvo paminėta, kad yra priimtas sprendimas Lietuvai pirmininkauti ES Tarybai visais klausimais ir nesidalinti šios atsakomybės dėl tam tikrų klausimų su kitomis Trio partnerėmis (priešingai nei kad pvz. darė Vengrija ir Čekija dėl žuvininkystės ir kontinentinio šelfo klausimų).

Ambasadorius taip pat nemažai papasakojo apie procedūrinius klausimus, pvz., kokių veiksmų yra imamasi, jei yra pateikiama Lietuvai nepriimtina iniciatyva, kaip vyksta trialogai, sutaikinimo procedūros ir t.t.

Susitikimas su ES Tarybos Generalinio sekretoriato Bendrosios politikos klausimų direktorato atstovu Jurgen Neisse

Bendrosios politikos klausimų direktorato atstovas pirmiausia pasidžiaugė Lietuvos rengimusi pirmininkauti ES Tarybai. Jo nuomone, toks pasirengimo būdas, kokį yra pasirinkusi Lietuva ir laiko aplinkybių įvertinimas gali būti pavyzdžiu kitoms valstybėms narėms. Jis taip pat pažymėjo, kad pasirinktas „Brussels-based“ pirmininkavimo modelis yra patrauklus. 
Jurgen Neisse atkreipė dėmesį, kad ES Tarybos Generalinis sekretoriatas yra labai svarbus Pirmininkaujančios valstybės pagalbininkas - net 80-90 procentų sekretoriato darbo yra skiriama pagalbai ES Tarybai pirmininkaujančiai valstybei. Buvo pažymėta, kad sekretoriatas yra tarsi pirmininkaujančios valstybės šešėlis, kuris nuolat bėga iš paskos, bet yra labai svarbus. Tiesa, jis atkreipė dėmesį, kad visa atsakomybė, priimami sprendimai, pasekmių numatytas yra jau ES Tarybai pirmininkaujančios valstybės kompetencija, tačiau atlikti visas užduotis, pradedant organizaciniais klausimais, protokolų rengimu, teisinės pagalbos suteikimu, baigiant visų dokumentų parengimu ir net patarimų davimu strateginiais klausimais padeda ES Tarybos Generalinis sekretoriatas. Jų pagalba remtis yra būtina ir didžiausia klaida nesidalinti informacija su minėto sekretoriato atstovais. Taip yra pirmiausia todėl, kad sekretoriato užduotis ir yra padėti ES Tarybai pirmininkaujančiai valstybei, šie žmonės turi didelę patirtį ir svarbiausia, jų patarimai visada yra neutralūs, t.y. jų užduotis yra padėti pirmininkaujančiai valstybei įgyvendinti būtent jos, o ne kažkieno kito prioritetus. 

Buvo pažymėta, kad yra labai svarbus bendradarbiavimas su Europos Komisija, o ypač po Lisabonos sutarties įsigaliojimo, ir su Europos Parlamentu. Tačiau Bendrosios politikos klausimų direktorato atstovas atkreipė dėmesį į tai, kad Europos Komisija yra svarbus politinis žaidėjas ir taip pat turi ir savų tikslų. Todėl nors bendradarbiavimas su ja yra būtinas ir skatintinas, visada būtina atsargiai vertinti šios institucijos siūlymus ir būtina derinti juos su savo prioritetais. Apskritai buvo pažymėta, kad labai daug darbų bus nulemta iš anksto, nes dauguma jų yra tęstiniai. Buvo pažymėta, kad Europos Komisija yra labai didelė organizacija, todėl neretai būna įvairūs vėlavimai. Tokiu atveju siūlytina palaikyti nuolatinį ryšį su atitinkamais Europos Komisijos atstovais ir raginti juos dėl terminų.

Dėl bendradarbiavimo su Europos Parlamentu taip pat buvo atkreiptas dėmesys į tai, kad pirmininkaujančiai valstybei reikia atsargiai kalbėti visų 27 valstybių vardu, nes po to kvalifikuoto balsavimu metu gali paaiškėti, kad sprendimas yra kitoks, nei kad buvo aptarta anksčiau. Pranešėjas pažymėjo, kad paprastai pirmininkaujanti valstybė paskiria vieną atsakingą žmogų, kuris nuolat komunikuoja su Europos Parlamentu, stebi visus plenarinius ir komitetų posėdžius. Tai dažniausiai būna Europos reikalų ministerijos pareigūnas. Tačiau šiuo atveju taisyklės nėra ir kiekviena valstybė gali pasirinkti jai priimtiniausią bendradarbiavimo ir komunikavimo variantą. 

ES Tarybos Generalinio sekretoriato atstovas atkreipė dėmesį į tai, kad Lietuva pirmą kartą pirmininkaus 28 valstybėms narėms, todėl yra būtina šį faktą pabrėžti ir pasveikinti Kroatijos atstovus.

Jurgen Neisse taip atkreipė dėmesį į pirmininkavimo antrąjį pusmetį specifiką. Jis pažymėjo, kad realiai posėdžių datas reiktų numatyti ne anksčiau nei rugsėjo pabaigai – gruodžio pradžiai. 
Buvo pažymėta ir tai, kad pirmininkavimo metu yra labai svarbu darbuotojams suteikti visokeriopo lankstumo, kadangi čia yra labai svarbu ir neformalūs susitikimai. Taip pat prieš darbo grupių posėdžius reikia suderinti su sostine derybų ribas, kad nereikėtų nuolat posėdžio metu konsultuotis. 

Labai yra svarbu Lietuvos bendradarbiavimas su Trio partnerėmis Graikija ir Airija. Taip pat buvo pažymėta, kad yra labai naudinga pasidalinti patirtimi su savo srities ekspertais nesenai pirmininkavusiose šalyse.

Apskritai buvo pažymėta, kad pirmininkavimas yra sunkus, bet puikus iššūkis valstybei ir iš esmės jis visada yra pirmas, nes žmonės nuolat keičiasi.
Susitikimas su Europos Parlamento Pirmininko M. Schulz kabineto narėmis Maria-José Martinez Iglesias ir Sonia Wollny 
Pagrindinė susitikimo tema – Europos semestras. Sonia Wollny ir Maria-José Martinez Iglesias  pristatė informaciją apie Europos Parlamento galimą bendradarbiavimą su nacionaliniais parlamentais dėl Europos semestro. 
Buvo pažymėta, kad sausio mėn. Europos Komisija paskelbia metinę augimo apžvalgą, o liepos mėn. ES Taryba paskelbia gaires kiekvienai valstybei narei. Šie abu dokumentai yra labai svarbūs, nes jie nulemia nacionalinę fiskalinę politiką. Tačiau iki šiol nėra numatyta jokia parlamentinė kontrolė šiam Europos semestro ciklui. Taigi, Europos Parlamentas pradėjo svarstyti, kaip tai ištaisyti. Europos Parlamento ECON komitetas pirmasis pradėjo svarstymus apie tai, bet Europos Parlamento Pirmininkas M. SCHULZ  taip pat yra sunerimęs dėl parlamentinio elemento iš politikos eliminavimo. Europos Parlamento Pirmininkas, lankydamasis valstybėse narėse, pamatė, kad nacionaliniams parlamentams trūksta informacijos ir žinių, todėl Europos Parlamentas gali padėti skleisdamas informaciją ir suburdamas juos drauge aptarti rūpimus klausimus. Diskusijos dėl to, kaip tai padaryti ir ką pasiūlyti nacionaliniams parlamentams, vis dar tęsiasi ir jokių konkrečių sprendimų nėra. Europos Parlamentas taip pat dar nėra išsprendęs vidinių klausimų tokių, kaip vidaus struktūra (pvz., buvo galvojama įkurti specialų komitetą dėl Europos semestro, bet vėliau to buvo atsisakyta), nenuspręsta dėl teisinio požiūrio, dėl posėdžių organizavimo ir t.t. Kadangi Europos semestras nėra pasiūlymas priimti teisės aktą, Europos Parlamentas turi surasti būdą, kaip būti išgirstam.

Dėl bendradarbiavimo su nacionaliniais parlamentais. Europos Parlamento Pirmininkas M. SCHULZ norėtų pakviesti visus nacionalinių parlamentų pirmininkus susitikti, aptarti šį klausimą ir padėti pagrindą Europos semestrui. Toks susitikimas turėtų įvykti iki šių metų pabaigos. Išsami diskusija dėl metinės augimo apžvalgos iki įvykstant pavasario Vadovų Tarybos susitikimui. Europos Parlamentas nori sustiprinti ekonominį dialogą ir pradėti rengti „parlamentines savaites“, kurios prasidėtų ir pasibaigtų plenarinėmis sesijomis, tarp jų vyktų komiteto posėdžiai. Tokia  „parlamentinė savaitė“ baigtųsi su bendros rezoliucijos priėmimu. Rezoliucija nebus niekam privaloma ir dėl jos nereikės balsuoti. 
Europos Parlamento Pirmininkas labai aktyviai užsiima šiuo klausimu. Jis jį iškėlė G8 valstybių susitikime Vašingtone ir kelia jį lankydamasis valstybėse narėse per dvišalius vizitus (planuojama iki kadencijos pabaigos aplankyti visas valstybes nares).
Susitikimas su Europos Komisijos narių L. Andor ir M. Šefčovič kabinetų nariais, Generalinio sekretoriato ir Užimtumo generalinio direktorato atstovais 
Susitikimo tema - Monti II pasiūlymas ir pirmoji nacionalinių parlamentų pakelta "geltonoji kortelė". 
Europos Komisija, gavusi pagrįstąsias nuomones, pripažino, kad ES Sutartyse numatytas reikiamas slenkstis buvo peržengtas. Tai inicijavo "geltonosios kortelės" procedūrą. Europos Komisija atliko pagrįstųjų nuomonių analizę. Analizė buvo sutelkta į subsidiarumo principą. Kai kurie nacionaliniai parlamentai kvestionavo pasiūlymo pridėtinę vertę, kai kurie pažymėjo, kad pasiūlymas nesuteikia daugiau teisinio aiškumo šiai sričiai, kiti kvestionavo teisinį pagrindą (352 str.), dar kiti – ES kompetenciją. Kai kurie nacionaliniai parlamentai kritikavo Europos Komisiją dėl nepakankamų konsultacijų su jais prieš pateikiant šį pasiūlymą. Buvo atkreiptas dėmesys į tai, kad Europos Komisijai atlikus analizę buvo nustatyta, kad Europos Komisija nepažeidė subsidiarumo principo. Vis tik gavus kritinių signalų iš Europos Parlamento ir iš ES Tarybos, tapo aišku, kad pasiūlymas negaus reikiamos paramos ir nebus priimtas, todėl remiantis politiniais argumentais, bet ne teisiniais, Europos Komisija nutarė atsiimti šį pasiūlymą.

Nacionalinių parlamentų atstovai klausė, kokį Europos Komisija signalą nori pasiųsti nacionaliniams parlamentams su tokiu sprendimu, kur yra žadėtas komunikatas, kur yra Europos Komisijos atsakymai į nacionalinių parlamentų pagrįstąsias nuomones, kodėl pirma apie sprendimą atsiimti pasiūlymą buvo informuotas Europos Parlamentas, o ne nacionaliniai parlamentai ar visi kartu.
Dėl informavimo buvo atsakyta, kad tai procedūrinis klausimas. Kai Europos Komisija ketina atsiimti pasiūlymą, prieš tai ji turi įspėti abi teisėkūros institucijas – Europos Parlamentą ir ES Tarybą. Europos Komisija atstovai stebėjosi nacionalinių parlamentų atstovų reakcija, nes pasiūlymas buvo atsiimtas. Procedūriškai Europos Komisija neketina kiekvieno nacionalinio parlamento atskirai informuoti ir neketina atsakyti į pagrįstąsias nuomones, nes buvo atliktas bendras įvertinimas dėl "geltonosios kortelės" procedūros. Procedūriškai, kai inicijuojama "geltonoji kortelė", Europos Komisija gali imtis vieno iš šių trijų veiksmų – palieka nepakeistą sprendimą, pakeičia jį arba atsiima. Šiuo atveju pasiūlymo atsiėmimas ir yra Europos Komisija atsakymas. Bet Europos Komisija supranta nacionalinių parlamentų susirūpinimą ir galbūt ateityje reikės pakeisti procedūras. Šiuo atveju Europos Komisija galės tik neformaliai kiekvienam parlamentui pateikti savo analizę dėl jų pastabų. Europos Komisija nepriėmė ir komunikato, nes Europos Komisija nemano, kad buvo subsidiarumo principo pažeidimas. 

Susitikimas su Europos Komisijos DG JUST atstovu Michael Carlin
Pagrindinė tema - Europos Komisijos pasiūlymas dėl baudžiamosios teisės priemonių kovai su Sąjungos finansiniams interesams kenkiančiu sukčiavimu. Europos Komisija pateikė šį pasiūlymą liepos 11 d. Pasiūlymas yra susijęs su Eurojust stiprinimu ir Europos prokuroro pareigybės steigimu. Buvo atliktas poveikio vertinimas. Per nusikalstamą veiklą ES praranda daug pinigų. Statistika rodo, kad ES prarado apie 600 mln. eurų 2010 m., tačiau realūs skaičiai, kurie nėra žinomi, yra daug didesni. Problema yra ta, kad ES pinigai nėra tinkamai saugomi, o valstybių narių pajėgumai ištirti sukčiavimo atvejus skiriasi. Vienos sėkmingai išaiškina apie 80 proc. sukčiavimo atvejų, kitos - tik apie 14 proc. Taigi, svarbu sukurti bendrą ES pinigų apsaugą. Pasiūlyme be kita ko yra pateikiamos sąvokos, taip pat privalomos minimalios ir maksimalios laisvės atėmimo bausmės ribos – nuo 6 mėn. iki 5 metų. 
Spalio mėn. šis pasiūlymas bus aptariamas ES Tarybos posėdyje. Europos Komisija tikisi, kad sutarimas dėl šio pasiūlymo bus pasiektas iki kitų metų vasaros.

Europos Komisijos DG JUST atstovas taip pat domėjosi, kaip geriau tokius ir panašius pasiūlymus aptarti su nacionaliniais parlamentais dar prieš juos pateikiant. Į šį klausimą dauguma kalbėjusių nacionalinių parlamentų nuolatinių atstovų ES atsakė, kad geriausiai būtų Europos Komisijos narės ir nacionalinių parlamentų narių dialogas.
Susitikimas su Europos Parlamento Poveikio vertinimo skyriaus vadovu Anthony Teasdale ir Europos pridėtinės vertės skyriaus atstove
Susitikimo metu buvo pristatytos skyrių sukūrimo priežastys, veikla ir funkcijos. Skyriai buvo įsteigti šių metų pavasarį. Įsteigimo tikslas – užtikrinti nepriklausomą poveikio įvertinimą. Tai susiję tiek su siekiu užtikrinti geresnę teisėkūrą, tiek su piliečių informuotumo spragos įveikimu. Buvo pažymėta, kad Europos pridėtinės vertės nustatymas yra susijęs su subsidiarumo principu. Taip pat buvo pažymėta, kad turi būti įkurtas ir priežiūros komitetas, bet kol kas politinės grupės nesurado sutarimo šiuo klausimu. 
Gavus Europos Komisijos atliktą poveikio įvertinimą, yra atliekama jo analizė. Tikrinama, ar poveikis visiems aspektams yra atliktas ir parengiama 2-3 lapų pažyma - appraisal. Šios pažymos yra rengiamos Europos Parlamento komitetų užsakymu. Europos Parlamento komitetai turi teisę prašyti poveikio įvertinimo ir savo pataisoms pasiūlymams. Jei Europos Komisija nepateikia poveikio įvertinimo, Europos Parlamentas pats gali atlikti tokį įvertinimą, bet tuo atveju privaloma samdyti išorės ekspertus. Kol kas daugiau atliekama Europos Komisijos poveikio įvertinimo analizių, nei pats Europos Parlamentas atlieka savo poveikio vertinimus. Poveikio vertinimai dažniausiai nėra verčiami į visas kalbas, bet jie yra viešai prieinami. 
 

Susitikimas su Europos Parlamento Piliečių laisvės, teisingumo ir vidaus reikalų komiteto (LIBE ) sekretoriato vadovu Antoine Cahen 

Pagrindinė tema - Europos Parlamento LIBE tarpparlamentinis posėdis dėl ES duomenų apsaugos reformos, kuris vyks 2012 m. spalio 9 - 10 d. ir su tuo susijusių teisės aktų projektų.
Susitikimas su Europos Parlamento Teisės reikalų komiteto (JURI) atstove Susanne Knofel
Pagrindinė tema - Europos Parlamento JURI tarpparlamentinis posėdis dėl bendrosios Europos pirkimo-pardavimo sutarčių teisės, kuris įvyks 2012 m. lapkričio mėn. ir su tuo susijusio reglamento projekto.
Susitikimas su Europos Parlamento Komunikacijų generalinio direktorato Vizitų ir seminarų skyriaus atstove (šiuo metu jau dirbančia Transatlantinių ryšių skyriuje) Ieva Valutyte ir Seimo nuolatine atstove ES Živile Pavilonyte
Ieva Valutytė pristatė Europos Parlamento struktūrą, pagrindines funkcijas, sprendimų priėmimo procedūras, posėdžių organizavimo (Briuselyje ir Strasbūre) ir balsavimo juose tvarką. Video transliacijų pagalba buvo pademonstruota, kaip skiriasi balsavimo tvarka (vardinis balsavimas arba tiesiog rankos pakėlimu) ir rezultatai svarstant skirtingus klausimus. Atstovė taip pat pažymėjo, kad svarstant pasiūlymus yra ypač svarbus pagrindinio pranešėjo vaidmuo, nes jis realiai rengia Europos Parlamento poziciją tam tikru klausimu. Taip pat būna ir šešėlinis pranešėjas. Visa tai turi gerai žinoti pirmininkaujanti valstybė, kuri seka svarbiausių pasiūlymų svarstymo eigą ir turi derėtis su pagrindiniais Europos Parlamento žaidėjais. Atsižvelgiant į statistinius duomenis, pagal kuriuos pirmasis svarstymas vidutiniškai trunka apie 15 mėn., antrasis - 24, o trečiasis - 33, reikia turėti omenyje tai, kad Lietuva, kaip ES Tarybai pirmininkaujanti valstybė, gaus labai didelį tęstinių darbų srautą - jau pradėtus svarstyti, tačiau dar svarstomus teisės aktų projektus. Atvejai, kad po sutaikinimo komiteto nebūtų priimtas koks nors pasiūlymas, yra labai reti. Buvo pasidalinta patirtimi, kad šios Europos Parlamento kadencijos metu taip nutiko tik su vienu dokumentu, kuris buvo svarstytas 3 metus, bet institucijos dėl jo taip ir nesusiderėjo. 
Seimo nuolatinė atstovė ES Živilė Pavilonytė papasakojo apie EP bendradarbiavimą su nacionaliniais parlamentais, savo, kaip Seimo nuolatinio atstovo ES, darbą Europos Parlamente. 
Nacionalinių parlamentų nuolatiniai atstovai turi nusistatę tam tikrą savo darbo formatą. Kiekvieno pirmadienio rytais jie renkasi į savo pasitarimus (MMM susitikimai), kuriuose nuolat yra apžvelgiami aktualiausi klausimai, politinės valstybių narių naujienos, subsidiarumo patikros, numatomi renginiai. Nacionalinių parlamentų nuolatiniai atstovai yra sukūrę neformalų tinklą, kuriame keičiasi įvairia informacija, be to, jie nuolat susitinka su Europos Komisijos, ES Tarybos, nuolatinių atstovybių atstovais. Pažymėtina, kad šis bendradarbiavimas yra svarbus ne tik, kaip tam tikros informacijos gavimas ir sklaida. Jis yra ypač svarbus turint omenyje po Lisabonos sutarties padidėjusias Europos Parlamento ir nacionalinių parlamentų galias ir pastarųjų atliekamas subsidiarumo patikras. Taip yra todėl, kad vienos valstybės parlamento įžvelgtas tam tikro pasiūlymo prieštaravimas subsidiarumo principui ir šios informacijos nuolatinių atstovų dėka perdavimas kitiems nacionaliniams parlamentams, paskatina pastaruosius atidžiau vertinti atitinkamą pasiūlymą.
Atstovė taip pat papasakojo apie pirmininkavimo metu rengiamus jungtinius tarpparlamentinius, komitetų ir kitus posėdžius. Taip pat buvo aptarti prieš pat valstybės narės pirmininkavimą vykstantys Europos Parlamento komitetų vizitai į pirmininkausiančią valstybę. Pažymėtina, kad ne visi šių delegacijų susitikimai vyksta parlamentuose, Europos Parlamento delegacijos kur kas daugiau dėmesio skiria vyriausybiniam lygmeniui ir susitikimams su vyriausybių ir  ministerijų atstovais. Živilė Pavilonytė informavo, kad visai netrukus, t. y. jau spalio 12 d., turėtų būti žinoma, kurie iš 20 Europos Parlamento komitetų lankysis Lietuvoje. Vizitų skaičius būna labai įvairus, pvz. į Lenkiją vyko net 14 iš 20 Europos Parlamento komitetų, o į Airiją suplanuoti tik 7.
Paprastai kiekviena valstybė pirmininkavimo ES Tarybai metu didina savo parlamentų nuolatinių atstovų ES skaičių.
Individualūs susitikimai

Susitikimas su Lietuvos teisėsaugos atašė Lietuvos nuolatinėje atstovybėje ES Jevgenijumi Kuzma, Gintare Pažereckaite, Egle Nemeikšyte, Tautginu Mickevičiumi ir Toma Milieškaite
Susitikimo metu buvo kalbėta apie specialiųjų atašė veiklą, pasirengimą Lietuvos pirmininkavimui ES Tarybai, prioritetus teisingumo srityje. Pažymėtina, kad šiuo metu 70 procentų specialiųjų atašė darbo yra skiriama pasirengimui Lietuvos pirmininkavimui ES Tarybai, o likę 30 procentų tenka rutininiams darbams. Iki šiol Lietuvos nuolatinėje atstovybėje ES dirbo du teisėsaugos atašė, tačiau nuo rugsėjo mėnesio Lietuvos nuolatinė atstovybė ES pasipildė nemažu būriu naujų žmonių, tame tarpe ir teisėsaugos atašė. Tradiciškai teisingumo atašė grupė yra viena didžiausių. Kiekvienas specialusis atašė turi savo koordinuojamą sritį ir yra informacijos tarpininkas tarp ES institucijų ir jį delegavusios ministerijos (šiuo atveju Lietuvos Respublikos teisingumo ministerijos). Kiekvienas atašė seka jam priskirtos srities klausimų svarstymą, eigą,  kartu su sostinės atstovu (jeigu jis būna atvykęs į Briuselį, jeigu ne - be jo) dalyvauja darbo grupių posėdžiuose, kuriuose yra svarstomi jo srities klausimai. Paprastai COREPER klausimai yra atstovybės kompetencijos sritis, o ES Tarybos klausimai – ministerijos. Tačiau veiksmai yra nuolat derinami, taip pat yra būtina suderinti ambasadoriaus ir ministro pozicijas atitinkamu klausimu. Kas liečia teisingumo sritį – vartotojų ir pramoninės nuosavybės klausimai yra COREPER I kompetencija (COREPER I atstovas – Arūnas VINČIŪNAS, Lietuvos nuolatinio atstovo ES pavaduotojas, ambasadorius ypatingiems pavedimams), civilinės teisės, baudžiamosios teisės ir duomenų apsaugos klausimai - COREPER II kompetencija (COREPER II atstovas – Raimundas KAROBLIS, ambasadorius, Lietuvos nuolatinio atstovas ES). Be to, pažymėtina, kad teisės klausimai turi tam tikrą išskirtinumą nuo daugelio kitų sričių, nes iš esmės visų šios srities darbo grupių posėdžiai yra pilno vertimo. Tai jau yra tapusi tradicija, kuri nesikeičia metų metus.

Susitikimo metu buvo gana detaliai diskutuota apie Seimo, o ypač Teisės ir teisėtvarkos komiteto sprendimus tam tikrais klausimais, specialieji atašė domėjosi Teisės ir teisėtvarkos komiteto narių nuomone kai kuriais konkrečiais klausimais. Buvo pasidalinta patirtimi svarstant juos Teisės ir teisėtvarkos komitete. Specialieji atašė pažymėjo, kad tiek Teisės ir teisėtvarkos komiteto, tiek apskritai Seimo nuomonė vienu ar kitu klausimu yra itin svarbi ir tai taps ypač aktualu artėjant Lietuvos pirmininkavimo ES Tarybai laikotarpiui ir po Seimo rinkimų suformavus naująją daugumą. Atsižvelgiant į tai, kad teisingumo srityje šiuo metu yra labai aiškūs trys prioritetiniai klausimai, t. y. Europos prokuratūros įsteigimas, OLAF ir Eurojusto reforma; bendroji ES pirkimo – pardavimų sutarčių teisė ir ES duomenų apsaugos reforma, gana detaliai buvo diskutuota šiais klausimais, aptartos kitų valstybių pozicijos dėl jų. Pažymėtina, kad Seimo Teisės ir teisėtvarkos komitetas visus šiuos klausimus vienokia ar kitokia forma svarstė (kai kuriuos po keletą kartų ir įvairiais aspektais).

Susitikimas su Lietuvos nuolatinės atstovybės ES atstovėmis, atsakingomis už santykius su Europos Parlamentu ir bendruosius reikalus, Irena Urbutyte-Pranckevičiene ir Živile Starkevičiūte 
Susitikimo metu buvo apsikeista nuomonėmis apie Lietuvos pasirengimą pirmininkauti ES Tarybai tiek Vyriausybės, tiek Seimo lygmenyje. Buvo apžiūrėtos vietos Europos Parlamente, kur galėtų būti rengiami įvairūs (tiek aukščiausio lygmens, tiek žemesnio) formalūs ir neformalūs susitikimai, parodos, spaudos konferencijos, pasitarimai pirmininkavimo metu. Buvo diskutuota apie tai, kad iki spalio 11 d. Europos Parlamento komitetai turėtų apsispręsti dėl vykimo į Lietuvą ateinančiais metais. Pirmiausia bus vykstama į Vyriausybę ir ministerijas, Seime vyks daugiau mandagumo vizitai, tačiau jie irgi bus organizuojami. Pažymėtina, kad Lenkijos pirmininkavimo metu Europos Parlamento komitetai buvo itin aktyvūs ir tokių vizitų į minėtą valstybę buvo suorganizavę itin daug. Taip pat buvo aptarta, kad Lietuvos Respublikos Prezidentės prisistatymas su visu Ministrų Kabinetu įvyks Strasbūre. Ministrų prisistatymai paprastai vyksta Briuselyje ir dažniausiai tai įvyksta vienos savaitės bėgyje. Kartais, tačiau tai pasitaiko retai, tam tikro ministro prisistatymas gali vykti Strasbūre.
Susitikimas su Lietuvos nuolatinės atstovybės ES ministru patarėju, atsakingu už ryšius su žiniasklaida, Vykintu Pugačiausku
Susitikimo metu Vykintas Pugačiauskas papasakojo, kad Lietuvos nuolatine atstovybė ES šiomis dienomis pasipildys maždaug 80 papildomų naujų žmonių, kurie atvyksta maždaug 1,5 metų laikotarpiui. Spaudos tarnyba Lietuvos pirmininkavimo ES Tarybai metu turės 3 žmones, tai yra rekordiškai mažas skaičius. Todėl yra planuojama priimti stažuotojus, kurie padėtų atlikti mažiau sudėtingus, daugiau  techninius darbus. Vienas svarbesnių uždavinių šiuo metu yra susisteminti, sudėti visą reikiamą informaciją į internetinį puslapį, padaryti jį informatyvų ir patrauklų. 
Kalbėdamas apie laukiančius darbus Lietuvos pirmininkavimo ES Tarybai metu, Vykintas Pugačiauskas iš praktikos paminėjo, kad daugiausia žiniasklaidos dėmesio sulaukia ne pranešimai spaudai, kuriuos yra įprasta rengti, bet informacija, kurią žiniasklaidos atstovai gauna kitais būdais – tai įvairūs interviu, dialogai, komentarai tuo metu aktualiomis temomis ir pan.
Susitikimas su Lietuvos nuolatinės atstovybės ES patarėja, atsakinga už ES bendradarbiavimą su pasaulio regionais (Rytų Europos ir Vidurio Azijos reikalai), Inga Stanyte - Taločkiene 
Susitikimo metu kalbėta apie patarėjos kuruojamų darbo grupių veiklą, Lietuvos prioritetus atitinkamoje srityje. Patarėja pažymėjo, kad kalbant apie Lietuvos pasirengimą pirmininkauti ES Tarybai, atsižvelgiant į nesenai pirmininkavusios Lenkijos prioritetus Rytų Europos ir Vidurio Azijos srityje ir į tai, kad jie yra labai panašūs į atitinkamus Lietuvos prioritetus šioje srityje, labai padėjo glaudūs kontaktai su lenkais.
Susitikimas su Ronny Natusch, Vokietijos Bundestago nuolatiniu atstovu Europos Parlamente 
Susitikimo metu kalbėta apie Vokietijos Bundestago nuolatinio atstovo Europos Parlamente funkcijas, užduotis ir veiklą. Pažymėtina, kad Vokietijos Bundestago nuolatinis atstovas, priešingai nei Lietuvos Seimo, yra skiriamas neterminuotam laikui. Vokietija savo nuolatinių  atstovų skiria ypač daug, t. y. 20, todėl jiems yra skirtos atskiros patalpos. Paprastai valstybės narės skiria po vieną atstovą, išskyrus tuos atvejus, kada yra dviejų rūmų parlamentas (tokiu atveju po du). Tačiau valstybės narės pirmininkavimo ES Tarybai laikotarpiu visos valstybės narės padidino savo nuolatinių atstovų skaičių. Šiuo atveju išimtis buvo tik Vengrija. Taip pat buvo kalbėta apie tai, kad Vokietijos parlamentas, taip pat, kaip ir daugelio kitų valstybių narių parlamentai, nuolat siunčia darbuotojus stažuotis pas paskirtus nuolatinius atstovus. Tokios stažuotės paprastai trunka 6 mėn. 
Susitikimo metu taip pat buvo kalbėta apie Vokietijos politinę sistemą, apie funkcijų pasiskirstymą tarp Vokietijos parlamento, Prezidento ir Vyriausybės.

Susitikimas su Gabi Cretu, Rumunijos Senato nuolatine atstove Europos Parlamente 
Susitikimo metu kalbėta apie Rumunijos Senato nuolatinio atstovo Europos Parlamente funkcijas, užduotis ir veiklą. Pažymėtina, kad priešingai nei Lietuvos Seimo atveju, Rumunijos Senato nuolatinio atstovo Europos Parlamente pareigybė yra politinio pasitikėjimo. Todėl pasikeitus politinei daugumai ir (arba) Senato pirmininkui, keičiasi ir Rumunijos Senato nuolatinis atstovas Europos Parlamente.
Susitikimo metu taip pat buvo diskutuota apie Rumunijos Konstitucinio Teismo ir Lietuvos Konstitucinio Teismo galias, funkcijas ir sprendimus. Rumunijos Senato nuolatinė atstovė Europos Parlamente domėjosi, ar Lietuvos Konstitucinis Teismas sprendimus priima vadovaudamasis išimtinai teisiniais argumentais, ar būna ir politizuotų sprendimų.
Susitikimas su Magdalena Skrzynska, Lenkijos Seimo nuolatine atstove Europos Parlamente 
Susitikimo metu kalbėta apie Lenkijos Seimo nuolatinio atstovo Europos Parlamente funkcijas, užduotis ir veiklą. Pažymėtina, kad priešingai nei Lietuvos Seimo atveju, Lenkijos Seimo nuolatinio atstovo Europos Parlamente funkcijos, veikla ir įgaliojimai nėra reglamentuojami įstatymu. Todėl tokiu atveju šio atstovo veikla itin priklauso nuo pačios asmenybės. Kaip pažymėjo Lenkijos Seimo nuolatinė atstovė Europos Parlamente, situacija ypač komplikuojasi tuo atveju, jeigu Lenkijos parlamento nuolatiniu atstovu yra skiriamas žmogus, neturintis darbo pačiame Lenkijos parlamente patirties. Lenkijos parlamento atstovė pažymėjo, kad Lietuvos Respublikos Seimo pasirinktas modelis galėtų būti laikomas pavyzdiniu, nes nubrėžia aiškias veiklos ribas ir pareigas ir yra išvengiama netinkamo funkcijų atlikimo rizikos. 

Susitikimas su Europos kovos su sukčiavimu tarnybos (OLAF) Teisės tarnybos teisininku Juliumi Dirma
Susitikimo metu kalbėta apie OLAF veiklą, funkcijas ir įgaliojimus, apie problemas su kuriomis susiduriama institucijos veikloje, galimas reformas ir perspektyvas. Nemažai dėmesio skirta Lisabonos sutartyje numatytai galimybei reformuoti Eurojustą ir tam tikra dalimi OLAF, taip pat galbūt Europolą ir įsteigti Europos prokuratūrą. Buvo diskutuota apie tokios galimybės įgyvendinimo perspektyvas, pasekmes ir rezultatus. Aptartos galimos kitų valstybių narių pozicijos šiuo klausimu, galimi nacionalinių teisės aktų ir visų pirma konstitucinio lygmens, pakeitimai ir t.t.
Susitikimas su ES Tarybos Generalinio sekretoriato Teisės ir bendrųjų reikalų patarėja Jurga Valančiūte
ES Tarybos Generalinio sekretoriato Teisės ir bendrųjų reikalų patarėja papasakojo apie ES Tarybos Generalinio sekretoriato darbą, funkcijas, ypač apie ES Tarybos Generalinio sekretoriato bendradarbiavimą su pirmininkaujančia valstybe ir jai teikiamą pagalbą, posėdžių organizavimo tvarką, taip pat darbo grupės, už kurios veiklą yra atsakinga, posėdžius. Buvo įdomu ir naudinga sužinoti, kaip priklausomai nuo to, kokia valstybė narė pirmininkauja ES Tarybai, skiriasi posėdžių organizavimo tvarka, ES Tarybos Generalinio sekretoriato ir pirmininkaujančios ES Tarybai valstybės bendras darbas ir veiklos rezultatai. Taip pat buvo papasakota, kaip dokumentai „juda“ nuo darbo grupės, į COREPERą, ES Tarybą, o tam tikrais atvejais ir ES Vadovų Tarybą.
Susitikimas su Lietuvos teisėsaugos atašė Lietuvos nuolatinėje atstovybėje ES Tautginu Mickevičiumi, Teisingumo ministerijos Tarptautinės teisės departamento direktoriaus pavaduotoju Pauliumi Griciūnu ir šio departamento Tarptautinio bendradarbiavimo skyriaus vyresniąja specialiste Gita Gajauskiene 
Susitikimo, kuriame dalyvavau kartu su Seimo nuolatine atstove ES Živile Pavilonyte, metu buvo kalbėta apie Lietuvos pasirengimą pirmininkauti ES Tarybai teisės srityje, aptarti tiek organizaciniai, tiek svarbiausių prioritetų turinio klausimai, pasidalinta nuomonėmis apie glaudesį bendradarbiavimą tarp Lietuvos nuolatinėje atstovybėje ES dirbančių asmenų ir Seimo nuolatinės atstovės ES Živilės Pavilonytės, aptarti Seimo planuojami rengti renginiai pirmininkavimo ES Tarybai metu.
Su Teisingumo ministerijos Tarptautinės teisės departamento direktoriaus pavaduotoju Pauliumi Griciūnu buvo aptarta, kokiai darbo grupei Lietuvos pirmininkavimo ES Tarybai metu vadovaus jis, kokiai kiti kolegos iš Teisingumo ministerijos, kaip planuojama skirstytis darbus šiuo atsakingu laikotarpiu.
Susitikimas su ES Tarybos Teisės skyriaus teisininke Jūrate Vaičiukaite 

ES Tarybos teisininkė papasakojo apie ES Tarybos Teisės skyriaus funkcijas, apie pasiūlymų priimti ES teises aktus rengimo, derinimo tarp institucijų ir priėmimo ypatumus, supažindino kaip pasiūlymai priimti ES teisės aktus „juda“ tarp ES institucijų, t.y. Europos Komisijos, ES Tarybos ir Europos Parlamento. Teisininkė pateikė konkrečių pavyzdžių, kaip kinta tam tikro konkretaus dokumento nuostatos po jo derinimo tarp Europos Komisijos, Europos Tarybos ir Europos Parlamento. Taip pat buvo kalbėta apie Belgijos politinę situaciją, artėjančius vietos rinkimus.
Dalyvavimas posėdžiuose, pasitarimuose ir renginiuose

Nuolat dalyvavau nacionalinių parlamentų nuolatinių atstovų Europos Parlamente susitikimuose (MMM – Monday Morning Meetings).
Rugsėjo 3 d. MMM susitikimas:
Subsidiarumo patikros:
Kalbėta apie Švedijos parlamento planuojamą priimti pagrįstąją nuomonę (rastas galimas subsidiarumo principo pažeidimas) dėl pasiūlymo priimti direktyvą, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyvos 77/91/EEB bei 82/891/EB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB bei 2011/35/EB ir Reglamentas (ES) Nr. 1093/2010 KOM(2012)280. Švedijos parlamentas domėjosii, ar kiti parlamentai neketina priimti pagrįstųjų nuomonių dėl šio pasiūlymo.

 

Politinės naujienos:
Kalbėta apie Nyderlanduose kitą savaitę vyksiančius parlamento rinkimus.

Pažymėtina, kad Belgijos Senato reforma, kuri buvo kompromiso dėl BHV (Brussels-Halle-Vilvoorde) dalis, nusikelia iki kitų metų pradžios. BHV (Brussels-Halle-Vilvoorde) buvo viena iš svarbesnių priežasčių, dėl kurios atsistatydino Vyriausybė ir ilgai nebuvo paskirta nauja. Kompromise siūloma, kad Belgijos Senatas nebebūtų renkamas, o į jį būtų skiriami regionų ir komunų atstovai (61 senatorius). Toks Senatas posėdžiautų ne nuolat, o ad hoc principu. Tokiu būdu regionai ir komunos gautų daugiau galių. Dėl to buvo sutarta praeitų metų rudenį, tačiau reforma neprasidės iki 2013 m. sausio mėn. Tik tuomet bus pateikti reikiami teisės aktai ir prasidės reali reforma. Beje, reformos metu Senatas neteks kai kurių savo kompetencijų, įskaitant ir užsienio reikalus bei Europos reikalus. Taigi, Senate nebeliks Europos reikalų komiteto.

Kalbėta apie gruodžio 9 d. vyksiančius Rumunijos parlamento rinkimus. Buvo pastebėta, kad ES reikalai greičiausiai netaps rinkiminės kampanijos debatų tema, nes per šią vasarą gyventojų požiūris į ES tapo labai neigiamas, todėl politikai vengia liesti šį klausimą.

 

Konferencija dėl BUSP/BSGP parlamentinės priežiūros:
Kalbėta apie tai, kad Kipro parlamentas parengs visas pataisas pasiūlytoms konferencijos darbo tvarkos taisyklėms apibendrinančią lentelę. Dėl konferencijos darbo tvarkos taisyklių bus mėginama surasti kompromisą per delegacijų vadovų susitikimą sekmadienį 13 val. Tačiau procedūra, kaip bus siekiama kompromiso, nėra nustatyta. Taip pat nėra nustatyta, ar vyks balsavimas, jei nebus sutarimo, o jei vyks balsavimas, kaip jis bus organizuojamas ir t.t.

 

Dėl EURONEST parlamentinės asamblėjos posėdžio:
Kalbėta apie rugsėjo 19 d. Briuselyje vyksiantį EURONEST parlamentinės asamblėjos posėdį, kuriame pagrindiniu klausimu bus energetinis saugumas. Į šį posėdį yra kviečiami ir nacionalinių parlamentų nariai.
 

Dėl Regionų komiteto subsidiarumo ekspertų grupės:
Regionų komitetas prašė valstybių narių paskirti savo atstovus į subsidiarumo ekspertų grupę. Tai gali būti regioninių parlamentų, jei tokie yra, atstovai arba nacionalinių parlamentų atstovai.

 

Švedijos parlamento ES reikalų svarstymo sistema:
Švedijos parlamento nuolatinė atstovė ES Tuula ZETTERMAN pristatė ES reikalų svarstymo Švedijos parlamente (Riksdag) tvarką. 
Pranešėja išskyrė 3 pagrindinius veikėjus, dirbančius ES klausimais Švedijos parlamente:
1. Plenarinis posėdis - posėdžių sekretoriatas - ES sekretoriatas. 

    Pagrindinės funkcijos ES srityje:

      1) ES dokumentų persiuntimas (tame tarpe ir priimant sprendimą dėl pagrindinio ir papildomo komiteto paskyrimo);

      2) IPEX;

      3) tarpparlamentinis koordinavimas;

      4) ES Pirmininkų konferencija;

      5) nuolatinis atstovas ES;

      6) bendradarbiavimas su Komisija.

   Pažymėtina, kad ES sekretoriatas yra visiškai atskiras Švedijos parlamento struktūrinis padalinys. Jame dirba 4 žmonės, įskaitant ir nuolatinį atstovą ES. Lyginant su Lietuvos Respublikos Seimo ES klausimų svarstymo sistema pažymėtina, kad Seime tokio veikėjo, dalyvaujančio ES reikalų svarstyme, nėra.

2. Švedijos parlamento Europos Sąjungos reikalų komiteto (toliau - ERK) funkcijos ES srityje:

     1) mandatavimas;

     2) dalyvavimas COSAC. 

  

3. Švedijos parlamento 15 sektorinių komitetų funkcijos ES srityje:

    1) ES klausimų sekimas (tam tikras monitoringas);

    2) ES dokumentų svarstymas;

    3) subsidiarumo patikrų atlikimas;

    4) dalyvavimas tarpparlamentiniuose renginiuose.

  Pažymėtina tai, kad esminis skirtumas nuo Lietuvos Respublikos Seimo ES klausimų svarstymo sistemos yra tas, kad Švedijos parlamento ERK subsidiarumo patikrose visai nedalyvauja, tai yra išimtinai specializuotų komitetų funkcija. Šie komitetai informaciją ir nuomonę minėtu klausimu iš Vyriausybės gauna per 2 savaites. 

Priklausomai nuo to, kurios srities subsidiarumo klausimas turi būti svarstomas, jį svarstyti gali vienas arba keli specializuoti komitetai. Esant pastarajam atvejui, vienas iš specializuotų komitetų tampa atsakingu už galutinį sprendimą. Sistema yra panaši į Lietuvos Respublikos Seime nustatytą nacionalinių teisės aktų projektų svarstymo sistemą, kai vienas komitetų yra skiriamas pagrindiniu, kiti komitetai - papildomais. Pagrįstoji nuomonė yra priimama plenariniame posėdyje.

Rugsėjo 17 d. MMM susitikimas:
Būsimi susitikimai:
Kalbėta apie tai, kad Europos Parlamento Ryšių su nacionaliniais parlamentais direktoratas planuoja lapkričio 22-23 d. pakviesti nacionalinių parlamentų padalinių, atsakingų už ES reikalus, vadovus į susitikimą Briuselyje. 

  

Dėl Europos Parlamento REGI tarpparlamentinio posėdžio
Kalbėta apie tai, kad posėdis vyks spalio 11 d. ir bus skirtas Sanglaudos politikai. Diskusiją planuota sutelkti į du pagrindinius klausimus - partnerystės susitarimus ir programavimą. Kviečia nacionalinių parlamentų narius būti pranešėjais.
Susitikimai su Europos Komisijos DG JUST atstovu dėl Europos Komisijos pasiūlymo dėl baudžiamosios teisės priemonių kovai su Sąjungos finansiniams interesams kenkiančiu sukčiavimu, su EP Poveikio vertinimo skyriaus ir Europos pridėtinės vertės skyriaus atstovais ir su Europos Parlamento LIBE sekretoriato vadovu aprašyti prie bendrųjų susitikimų.
Rugsėjo 24 d. MMM susitikimas:
Subsidiarumo patikros:
Kalbėta apie tai, kad Nyderlandų parlamentas svarsto pasiūlymo priimti sprendimą dėl užjūrio šalių bei teritorijų ir Europos Sąjungos asociacijos (Užjūrio asociacijos sprendimas) KOM(2012)362 atitikimą subsidiarumo principui. Buvo domimasi, ar kiti parlamentai neketina priimti pagrįstųjų nuomonių dėl šio pasiūlymo.

  

Politinės naujienos:
Kalbėta apie tai, kad Nyderlanduose po rinkimų (rinkimai vyko rugsėjo 13 d.) vis dar vyksta derybos tarp Liberalų ir Darbo partijos dėl Vyriausybės suformavimo.

 

 Europos semestras:
Kalbėta apie tai, kad, kuri iš savaičių labiau tiktų nacionaliniams parlamentams surengti Europos semestro „parlamentinę savaitę“ (ar nuo 2013 m. vasario 18 d. ar nuo 2013 m. kovo 4 d.). 

Dėl Europos Parlamento FEMM tarpparlamentinio posėdžio:
Šis tarpparlamentinis posėdis rengiamas bendrai Europos Parlamento Biuro sukurtos darbo grupės dėl lyčių lygybės ir įvairovės bei Moterų teisių ir lyčių lygybės komiteto (FEMM). Renginio tema „Lyčių lygybė - ką ES parlamentai daro?“. Renginys vyks 2012 m. spalio 3 d. Europos Parlamente Briuselyje. 

Renginio tikslas - apsikeisti informacija ir patirtimi tarp parlamentų. Posėdžio metu vyks pasikeitimas nuomonėmis su EK nare V. Reding dėl teisėkūros lyčių lygybės srityje. Ką būtų galima pagerinti Europos ar nacionalinėje teisės bazėje. Tikimasi, kad V.Reding pristatys savo planus dėl jau dabar daug diskusijų sukėlusio galimo pasiūlymo dėl moterų dalies/kvotos didelių bendrovių valdybose.

2012 spalio 1 d. MMM susitikimas:
Kalbėta apie Europos Komisijos pristatymą apie Bankų sąjungą. Bankų sąjunga - mėginimas integruoti ES bankų sistemas. Tai būtų daroma per bendro priežiūros mechanizmo sukūrimą, per bendrą pertvarkymo mechanizmą ir per bendros indėlių apsaugos sistemos sukūrimą. Šie pasiūlymai atsispindi 2012 m. rugsėjo 12 d. paskelbtame Europos Komisijos komunikate „Bankų sąjungos kūrimo gairės“ KOM(2012)510.
Pasiūlymo dėl Bankų sąjungos sukūrimo priežastis - nacionaliniai bankų priežiūros  mechanizmai nesuveikė ir bankų krizė išplito po visą ES, ypatingai po euro zonos šalis. Šis komunikatas pridedamas prie dviejų teisės aktų pasiūlymų. Vienas jų - reglamentas, kuriuo Europos Centriniam Bankui (ECB) pavedamos specialios užduotys, susijusios su kredito įstaigų rizikos ribojimo priežiūros politika. Kitas - Reglamentas, kuriuo įsteigiama Europos bankininkystės institucija. Nacionalinės priežiūros institucijos išlaikys tam tikras savo galias.  ECB teks didžiausia atsakomybė, bet savo užduotis jis vykdys pagal bendrą priežiūros mechanizmą, kurio dalyviai bus ECB ir nacionalinės priežiūros institucijos. Tokia struktūra užtikrins griežtą ir nuoseklią priežiūrą visoje euro zonoje, kuri  leis pasinaudoti nacionalinių priežiūros institucijų vietos ir specialiąja patirtimi bei žiniomis. Europos Komisija taip pat siūlo mechanizmą, kuris leistų euro neįsivedusioms, tačiau bendroje priežiūros sistemoje norinčioms dalyvauti valstybėms narėms glaudžiai bendradarbiauti su ECB. Europos Komisija mano, kad tam sutarčių pakeitimų nereikės, tačiau tam tikrai apribojimai išliks.

Bankų sąjungos sukūrimas turi nepakenkti Bendrosios rinkos vieningumui ir vientisumui. Todėl visiems galios bendros taisyklės ir Europos Komisija neketina siūlyti atskirų taisyklių tik euro zonai. Taigi, bendros taisyklės yra vienas iš garantų išsaugoti Bendrosios rinkos vieningumą. Kitas garantas - Europos bankininkystės institucija, kuri turi pilnai atlikti savo vaidmenį, susijusį su bendros teisinės sistemos ir priežiūros principų kūrimu visoje ES.

Taip pat siūloma sukurti ex ante pertvarkymo fondą, kuris būtų sudarytas iš bankų įnašų. Mokesčių mokėtojams tai nieko nekainuotų. Demokratinio atskaitomumo parlamentams klausimas dar išlieka diskusijų objektu. Nėra nuspręsta, kaip tai bus sutvarkyta. Tokios sąjungos sukūrimo kaštai (pvz., naujų ECB darbuotojų priėmimas šioms funkcijoms atlikti ir t.t.) nėra žinomi. Dėl šio pasiūlymo yra sukurta laikina darbo grupė, kuri renkasi į posėdžius kas dvi savaites. Tikimasi greitos pažangos derybose ir planuojama, kad sprendimas dėl Bankų sąjungos bus priimtas dar iki šių metų pabaigos.

  

Susitikimas su Europos Parlamento JURI sekretoriato atstove aprašytas prie bendrųjų susitikimų.
Subsidiarumo patikros:
Kalbėta apie tai, kad Nyderlandų parlamentas svarsto pasiūlymo priimti direktyvą dėl baudžiamosios teisės priemonių kovai su Sąjungos finansiniams interesams kenkiančiu sukčiavimu KOM(2012)363 atitikimą subsidiarumo principui. Buvo domėtasi, ar kiti parlamentai neketina priimti pagrįstųjų nuomonių dėl šio pasiūlymo.

  

2012 m. rugsėjo 3 d. dalyvavau Europos Parlamento Piliečių laisvės, teisingumo ir vidaus reikalų komiteto (LIBE ) posėdyje, kuriame buvo svarstomas sistemos „Eurodac“ sukūrimas, siekiant palyginti pirštų atspaudus klausimas (nauja redakcija) (įprastinė procedūra (buvusi bendrojo sprendimo procedūra)). Tai yra svarbus klausimas ir jį priėmus būtų užbaigta ES prieglobsčio paketo dalis.

Pristatydamas šį klausimą, Europos Komisijos atstovas pažymėjo, kad klausimas nėra visai  naujas. Eurodac sistema sėkmingai įgyvendinama nuo 2003 m. ir nuolat buvo tobulinama, ypač didelė pažanga padaryta ES Tarybai pirmininkaujant Danijai. Siūlomos naujos reglamento redakcijos vienas iš svarbiausių aspektų yra reglamento taikymo srities išplėtimas - teisėsaugos institucijoms suteikiant prieigą prie Eurodac sistemos. Europos Komisijos atstovas pažymėjo, kad yra įvertinta tai, kad teisėsaugos institucijoms tokios teisės suteikimas yra pakankamai jautrus klausimas ir turi būti nustatytos visos reikalingos apsaugos priemonės, kad šios institucijos tokia teise negalėtų piktnaudžiauti. Jis išskyrė keturias pagrindines apsaugos priemones, kurias siūloma nustatyti reglamente:
1) turi būti griežtai laikomasi subsidiarumo principo. Tai reiškia, kad valstybių narių teisėsaugos institucijos pirmiausia turės patikrinti nacionalines sistemas ir tik tada galės naudotis Eurodac sistema;
2) valstybių narių teisėsaugos institucijos Eurodac sistemą galės naudotis tik sunkių nusikaltimų ir terorizmo atvejais;
3) valstybių narių teisėsaugos institucijoms naudojant Eurodac sistemą bus tikrinama tik pirštų anspaudų atitiktis ir, tik tuo atveju, jeigu ji bus nustatyta, valstybė narė galės prašyti išsamesnės informacijos (papildomai pagrindžiant kokiu tikslu ši informacija yra reikalinga ir kam ji bus naudojama);
4) Eurodac duomenimis nebus dalijamasi su trečiosiomis šalimis.

ES Tarybai pirmininkaujančios valstybės, Kipro atstovas, pristatydamas poziciją dėl siūlomo reglamento, pažymėjo, kad tai yra labai svarbus dokumentas, valstybių narių svarstomas jau ne vienerius metus ir Kipras savo pirmininkavimo ES Tarybai metu teikia prioritetą šiam klausimui. Jis atkreipė dėmesį į tai, kad valstybės narės palankiai vertina reglamento projektą, tame tarpe ir dėl taikymo srities išplėtimo. Žinoma, pažymėjo jis, siekiant apsaugoti migrantų ir prieglobsčio prašytojų teises, turi būti nustatytos visos būtinos apsaugos priemonės, kad prieigos prie Eurodac sistemos teise nebūtų piktnaudžiaujama.

Europos Parlamento pranešėja Monica Luisa  MACOVEI (PPE, Rumunija)  taip pat palankiai įvertino pateiktą pasiūlymą dėl reglamento, taip pat ir jame siūlomą nustatyti prieigos išplėtimą. Tačiau ji taip pat pažymėjo, kad norint valstybei narei naudoti Eurodac, turi būti įgyvendintas Prium sprendimas ir paklausė Europos Komisijos atstovo, kiek valstybių narių pilnai yra įgyvendinusios šį sprendimą. Atsakydamas į šį klausimą Europos Komisijos atstovas pažymėjo, kad minėtą sprendimą pilnai yra įgyvendinusios 10 valstybių narių.

Pažymėtina, kad iš pasisakiusių kitų Europos Parlamento LIBE komiteto narių nemaža dalis vis tik išsakė abejones dėl prieigos prie Eurodac sistemos suteikimo valstybių narių teisėsaugos institucijoms (bei absoliučios prieigos suteikimo Europolui), kėlė klausimus, ar tai nėra pernelyg ankstyvas pasiūlymas, ar tokia prieiga nebus piktnaudžiaujama, ar nekils problemų užtikrinant prieglobsčio prašytojų teises ir, ar tikrai Europos Komisija parinko pakankamas apsaugos priemones siekiant viso to išvengti. LIBE komiteto nariai akcentavo, kad valstybės narės pirmiausia turėtų patikras atlikti pagal Prium sprendimą, o naudojant Eurodac sistemą, turi būti užtikrinta, kad duomenys nebūtų perduoti jokiai trečiajai šaliai ir būtų naudojami tik pagal aiškiai nustatytą tikslą. 

Tačiau paminėtina, kad kai kurie kiti LIBE komiteto nariai vis tik siūlė atkreipti dėmesį į tai, kad, siekdami apginti migrantų ir prieglobsčio prašytojų teises, negalima pamiršti ir ES piliečių teisių. Be to, kaip buvo pažymima, reikia įvertinti tai, kad Eurodac sistemos duomenys būtų naudojami tiriant ne bet kokius, o tik sunkius nusikaltimus.

2012 m. rugsėjo 10-13 d. dienomis internetu stebėjau Europos Parlamento plenarinės sesijos posėdžius, kurie vyko Strasbūre. 
Šių posėdžių metu buvo priimti keletas labai svarbių dokumentų:

1) 2012 m. rugsėjo 11 d. Europos Parlamento teisėkūros rezoliucija dėl pasiūlymo dėl Europos Parlamento ir Tarybos direktyvos dėl energijos vartojimo efektyvumo, kuria panaikinamos direktyvos 2004/8/EB ir 2006/32/EB.

2) 2012 m. rugsėjo 11 d. Europos Parlamento rezoliucija dėl Komisijos 2013 m. darbo programos.
3) 2012 m. rugsėjo 12 d. Europos Parlamento rezoliucija dėl bendros žuvininkystės politikos reformos. Bendrasis komunikatas. 
4) 2012 m. rugsėjo 13 d. Europos Parlamento rezoliucija dėl 18-osios ataskaitos dėl geresnės teisėkūros. Subsidiarumo ir proporcingumo principų taikymas. 

5) 2012 m. rugsėjo 13 d. Europos Parlamento teisėkūros rezoliucija dėl pasiūlymo dėl Europos Parlamento ir Tarybos sprendimo, kuriuo nustatomas keitimosi informacija apie tarpvyriausybinius valstybių narių ir trečiųjų šalių energetikos susitarimus mechanizmas. 

6) 2012 m. rugsėjo 13 d. Europos Parlamento rezoliucija „Siekis sukurti bankininkystės sąjungą“.

7) 2012 m. rugsėjo 13 d. Europos Parlamento rezoliucija Azerbaidžanas: Ramilo Safarovo atvejis. 
2012 m. rugsėjo 13 d. stebėjau Europos Parlamento plenarinės sesijos Strasbūre posėdį, kurio metu  buvo svarstoma 18-oji ataskaita dėl geresnės teisėkūros. Subsidiarumo ir proporcingumo principų taikymas (2010 m.). 

Pristatydamas šį klausimą Europos Parlamento pranešėjas Teisės reikalų komiteto (JURI) komiteto narys SAJJAD KARIM (Europos konservatorių ir reformuotojų frakcija, Jungtinė Karalystė) pabrėžė būtinybę užtikrinti, kad ES teisės aktai būtų aiškūs, paprasti, lengvai suprantami ir visiems prieinami, ES institucijos, priimdamos teisės aktus, privalo laikytis subsidiarumo ir proporcingumo principų. 
Pranešėjas palankiai įvertino didesnį nacionalinių parlamentų dalyvavimą ES teisėkūros procese, ypač kai tai susiję su pasiūlymų tikrinimu atsižvelgiant į subsidiarumo principą. Buvo paminėta, kad 2010 m. buvo gauta 211 nacionalinių parlamentų nuomonių, tačiau tik nedaugelyje iš jų – 34-iose – buvo keliami klausimai dėl subsidiarumo. Tačiau jis atkreipė dėmesį į tai, kad 2012 m. gegužės 22 d. pirmą kartą nuo Lisabonos sutarties įsigaliojimo nacionaliniai parlamentai pasinaudojo vadinamąja geltonosios kortelės procedūra ir priėmė pagrįstąsias nuomones, kuriomis buvo nepritariama Europos Komisijos pasiūlymui dėl Tarybos reglamento dėl naudojimosi teise imtis kolektyvinių veiksmų atsižvelgiant į įsisteigimo ir paslaugų teikimo laisves (COM(2012)130). Pažymėtina, kad dėl šio pasiūlymo 12 nacionalinių parlamentų rūmų priėmė pagrįstąsias nuomones ir surinko 19 balų (slenkstis - 18). Atsižvelgdama į tai, Europos Komisija priėmė sprendimą atsiimti pasiūlymą priimti šį reglamentą.

Europos Komisijos atstovas JOHN DALLI (Malta) pažymėjo, kad ES teisės aktų atitikimas subsidiarumo ir proporcingumo principams yra labai svarbus ir Europos Komisija sieks, kad ateityje aiškinamuosiuose memorandumuose tai būtų aiškiau aptarta. Jis atkreipė dėmesį į tai, kad Europos Komisija labai atidžiai seka nacionalinių parlamentų nuomones šiais klausimais ir ateityje dar labiau sieks pažangos užtikrinant, kad ES teisės aktai būtų aiškūs, suprantami ir atitinkantys subsidiarumo ir proporcingumo principus.

Svarstydami šį klausimą Europos Parlamento nariai atkreipė Europos Komisijos atstovų dėmesį į tai, kad neretai nacionalinių parlamentų nuomonėse yra pabrėžiama, kad daugybėje Europos Komisijos pasiūlymų subsidiarumo pagrindimas yra nepakankamas arba apskritai nepateikiamas, buvo pažymėta, kad Europos Komisija turėtų daugiau dėmesio skirti poveikio vertinimui. Taip pat buvo keliamas klausimas, ar dabartiniai Sutartyse nustatyti laiko terminai nacionaliniams parlamentams atlikti subsidiarumo patikrą (8 savaitės) yra pakankami. Buvo akcentuota, kad subsidiarumo patikros yra labai svarbi demokratijos išraiška, tai yra tarsi pusiausvyros išlaikymas tarp ES institucijų ir nacionalinių parlamentų atsakomybės, todėl yra labai svarbu, kad nacionaliniai parlamentai tiek į subsidiarumo patikras, tiek apskritai į patį ES teisėkūros procesą įsitrauktų kiek galima labiau. 
2012 m. rugsėjo 19 d. dalyvavau Europos Parlamento Piliečių laisvės, teisingumo ir vidaus reikalų komiteto (LIBE ) posėdyje, kuriame buvo svarstomas Perėjimo iš Šengeno informacinės sistemos (SIS 1 +) į antrosios kartos Šengeno informacinę sistemą (SIS II) klausimas (nauja redakcija).
Pristatydamas šį klausimą Europos Parlamento pranešėjas CARLOS COELHO (PPE, Portugalija) pažymėjo, kad Šengeno informacinė sistema (SIS) neabejotinai yra svarbiausia priemonė Šengeno erdvės, kuri teisėtai laikoma Europos „stuburu“, saugumui užtikrinti. 
Taikant antrosios kartos Šengeno informacinę sistemą (SIS II) galima įkelti naujus duomenis, naudoti naujo tipo nuorodas ir naujas funkcijas. Taip galima užtikrinti didesnį saugumą ir pažangesnį informacijos naudojimą taikant tarpusavyje susietus perspėjimus. Perėjimas prie SIS II suplanuotas kitų metų sausio pradžioje. Tada valstybės narės turėtų pradėti perkelti duomenis iš savo šiuo metu naudojamų SIS 1+ į SIS II. Maždaug 2013 m. kovo pabaigoje suplanuotas visų valstybių narių perėjimas. 
Pažymėtina, kad šio pasiūlymo teisinis pagrindas – Sutarties dėl Europos Sąjungos veikimo (SESV) 74 straipsnis, pagal kurį numatyta tik konsultacija su Parlamentu.
Pranešėjas teigiamai įvertino Komisijos pasiūlymą, kuriame išaiškinama teisinė perėjimo nuo SIS 1+ prie SIS II sistema, ir ypač teigiamai įvertino tai, kad teisinė SIS II sistema bus taikoma nuo tada, kai perėjimo procesą baigs pirmoji valstybė narė. Pagal šį pasiūlymą sustiprinamas teisinis tikrumas ir užkertamas kelias nereikalingoms išlaidoms valstybėse narėse. Tačiau pranešėjas išsakė apgailestavimą, kad Parlamento vaidmuo šiuo klausimu yra tik konsultacinis.
Be to, pranešėjas pasiūlė keletą pakeitimų ir paragino Komisiją į juos atsižvelgti. Jo nuomone, itin svarbu stiprinti duomenų apsaugos taisykles. 
Pirmiausia, kaip pažymėjo jis, itin svarbu užtikrinti veiksmingą sudėtingo perėjimo proceso priežiūrą. Tai turėtų būti pasiekta veiksmingai bendradarbiaujant dabartinėms ir būsimosioms priežiūros institucijoms. 
Antra, labai svarbu užtikrinti duomenų, kuriuos SIS II teisinės programos pagrindu galiausiai naudos SIS II vartotojai, kokybę. Šiuo požiūriu klausimas dėl asmens duomenų ypač opus, kadangi klaidos gali labai neigiamai paveikti asmenis, pvz., jie gali būti nepagrįstai suimti arba jiems gali būti neleista kirsti sienos. Todėl būtina tikrinti duomenų teisingumą nustatant bet kokias duomenų, perkeltų iš vienos sistemos į kitą, neatitikimų klaidas.
Trečia, tikslas gali būti visapusiškai pasiektas tik jei dabartiniai SIS duomenys nebus laikomi niekur kitur, išskyrus SIS II – priešingu atveju būtų rizikuojama, kad jie bus naudojami neužtikrinant tinkamos priežiūros. Todėl turėtų būti aiškiai pažymėta, kad bet kokie SIS duomenys, laikomi ne SIS II, po pereinamojo laikotarpio turi būti galutinai ištrinti. 
ES Tarybai pirmininkaujančios valstybės, Kipro atstovas, pristatydamas poziciją dėl svarstomo klausimo, teigiamai įvertino siūlomą reglamentą ir pažymėjo, kad SIS II yra esminė priemonė didesniam Šengeno erdvės saugumui užtikrinti, pagilina tarpvalstybinį bendradarbiavimą, piliečių saugumą, todėl būtina siekti, kad SIS II įsigaliotų kuo anksčiau.
Pažymėtina, kad iš pasisakiusių kitų Europos Parlamento LIBE komiteto narių, nemaža dalis vis tik išsakė abejones dėl Komisijos pasiūlyme nustatytos nuostatos, pagal kurią valstybėms narėms yra paliekama teisė apsispręsti, kada gali būti pereinama prie SIS II. Dauguma narių išsakė pastebėjimą, kad turi būti nustatyta visoms valstybėms narėms konkreti data. Taip pat buvo diskutuota apie tai, kad turi būti apibrėžtos sąlygos, kurioms esant netikslūs duomenys būtų ištrinti. Be to, buvo pažymėta, kad turi būti išspręstas atsakingos institucijos, kuri užtikrintų duomenų perkėlimo teisingumą, klausimas.
Europos Komisijos atstovas, atsakydamas į Europos Parlamento LIBE komiteto narių pastebėjimus, pažymėjo, kad esminė SIS 1+ bazė pagal atitinkamus formatus, bus perkelta į SIS II, tačiau tie duomenys, kurie neatitiks formato, juos konvertuojant nebus perkelti. Visą procesą prižiūrės duomenų apsaugos pareigūnas. Be to, jis atkreipė dėmesį į tai, kad Rumunija ir Bulgarija techniškai yra pasirengusios prisijungti prie SIS II, tačiau kol jos nėra tapusios Šengeno zonos narėmis šis prisijungimas joms yra negalimas.

2012 m. rugsėjo 27 d. stebėjau Europos Parlamento Biudžeto kontrolės komiteto (CONT) posėdį, kurio metu vyko ataskaitos apie 2012 m. liepos 10–12 d. delegacijos vizitą į Ignalinos atominę elektrinę (Lietuva) pristatymas.
CONT Pirmininkas Michael THEURER (ALDE, Vokietija) pažymėjo, kad vizitas buvo susijęs su CONT nario Marian-Jean MARINESCU (EPP, Rumunija) rengiama „Specialiąja ataskaita Nr. 16/2011 (2011 m. biudžeto įvykdymo patvirtinimas). ES finansinė parama atominių elektrinių Bulgarijoje, Lietuvoje ir Slovakijoje eksploatavimo nutraukimui: pasiekimai ir ateities iššūkiai“. CONT Pirmininkas kalbėjo, jog konfliktai tarp IAE uždarymo projekto dalyvių iki šiol nėra išspręsti. CONT delegacijos vizito tikslas buvo užtikrinti, jog mokesčių mokėtojų pinigai būtų teisingai panaudojami finansuojant IAE uždarymą. Europos Audito rūmai nustatė, kad projekto įgyvendinimas atsilieka nuo grafiko ir tai mokesčių mokėtojams kainuoja po 600 tūkst. eurų kiekvieną mėnesį. Taigi, svarbu surasti kuo skubiau išeitį iš šios situacijos. 
CONT narė Ingeborg GRÄSSLE (EPP, Vokietija) pažymėjo, kad stebina, kad tokios didelės pinigų sumos yra tiesiog švaistomos. Šis projektas jau ir taip daug kainavo. Ji klausė, kas yra atsakingas už projekto įgyvendinimo atsilikimą nuo grafiko ir kaip pateisinti praradimus, kurie sudaro 30 mln. eurų. 
CONT narys Zigmantas BALČYTIS (S&D, Lietuva) kalbėjo, kad pateikta ataskaita ne viską apima, ne visus procesus pristato ir todėl sudaro ne visiškai teisingą įspūdį. Jis pirmiausia kalbėjo apie EBRD bei Europos Komisijos vaidmenį. Kai buvo nuspręsta IAE uždarymui skirti didelę pinigų sumą, Europos Komisija Lietuvai, kaip neturinčiai tokių objektų uždarymo patirties, iškėlė sąlygą, kad turi būti paskirtas administratorius – EBRD. Per EBRD yra daromi visi apmokėjimai ir šiuo metu tai yra viso projekto administratorius. Buvo patvirtintas projektas, įvyko konkursas ir buvo paskirtas laimėtojas, kuris turi įgyvendinti projektą. Todėl pagal teisines procedūras Lietuva, kaip valstybė, atlieka tik technines priežiūros funkcijas, kad visi darbai, kuriuos atlieka kompanija, atitiktų uždarymo planą, kuriame yra numatytos visų įrangos ir darbų procedūros bei specifikacija. Todėl jeigu generalinis rangovas pateikia tam tikrą įrangą, kuri atsakingai už techninės priežiūros vykdymą institucijai kelia abejonių dėl branduolinės saugos klausimų, ji privalo reikalauti dokumentų. Valstybinės atominės energetikos saugos inspekcija turi priimti išvadą, ar ta įranga, šiuo atveju konteineriai, dėl kurių yra nesutariama, atitinka saugos reikalavimus, ar ne. Tuo atveju, jeigu atitinka, yra koreguojamas uždarymo planas ir tai yra suderinama su EBRD. Jeigu neatitinka, tokių konteinerių naudojimas yra negalimas. Z. BALČYTIS pažymėjo, kad jis visiškai pritaria kolegei I. GRÄSSLE, kuri kelia klausimą, kas iš tiesų yra atsakingas šiandien ir kas bus atsakingas ateityje. Projektas yra geras ir tai pripažįsta ekspertai, tačiau Lietuva negali savo nuožiūrą priimti sprendimų, kurie prieštarauja branduolinės saugos reikalavimams. Būtina įvertinti visų IAE eksploatavimo nutraukimo procese dalyvaujančių institucijų atsakomybės ribas bei įsipareigojimus ir ieškoti trečiojo, kompromisinio, kelio, kuris leistų išspręsti susidariusią situaciją.
CONT narys Jens GEIER (S&D, Vokietija) pabrėžė, kad visi projekto dalyviai turi dirbti kartu. Niekas negali priversti Lietuvos priimti sprendimų branduolinės saugos sąskaita. Mes turim, visų pirma, siekti, kad IAE būtų saugiai uždaryta per kuo įmanoma trumpesnį laiką, pabrėžė jis. CONT neturėtų ieškoti kaltų, bet turi reikalauti, kad tikslas būtų pasiektas be atsilikimo nuo darbų grafiko. Europos Parlamento narys taip pat sakė, kad norėtų išgirsti iš Europos Komisijos informaciją apie dabartinę situaciją IAE po delegacijos vizito ir ką Europos Komisija nuveikė, kad situacija pasikeistų ir IAE atstovų pateiktas darbų planas būtų laiku įgyvendintas.
Europos Komisijos atstovas atsakė, kad į visus iškeltus klausimus Europos Komisija pateiks išsamius atsakymus raštu. Jis trumpai pakomentavo klausimą dėl atsakomybės. Situacija nėra vien tik juoda ir balta. Abi pusės, t.y. užsakovas ir darbų vykdytojas, turi prisiimti atsakomybę ir įdėti pastangas surasti sprendimą. Jis taip pat sakė, kad jam nežinomi tokie skaičiai, kuriuos mini Europos Parlamento narė I. GRÄSSLE, t.y. 30 mln. eurų.
CONT narys Zigmantas BALČYTIS (S&D, Lietuva) papildomai klausė, kuris pareigūnas ar kuri institucija yra atsakinga už šio projekto įgyvendinimą. Jis paprašė Europos Parlamentą pateikti dokumentą, kuriame būtų apibrėžtos visų dalyvių atsakomybės ribos: už ką atsako EBRD, už ką - NUKEM, už ką - užsakovas. Ir ar Lietuva teisingai elgiasi prašydama papildomų dokumentų iš rangovo, jei jų pateikta įranga neatitinka techninių specifikacijų, klausė jis.
Europos Komisijos atstovas atsakė, kad yra numatytos procedūros dėl dokumentų pateikimo ir visos susitarimo pusės turi vykdyti tai, kas joms yra pavesta. Išsamesnė informacija bus pateikta raštu, patikino jis.
Baigiant šio klausimo svarstymą CONT Pirmininkas Michael THEURER (ALDE, Vokietija) pasiūlė apsvarstyti ataskaitą tarp politinių grupių koordinatorių ir galutinį sprendimą dėl ataskaitos priimti po to, kai bus gautas Europos Komisijos atsakymas raštu. Taip pat dar galima pateikti pastabas ir dėl neteisingų duomenų pataisymo.
2012 m. rugsėjo 18 d. Europos Parlamente dalyvavau viešuose klausymuose „Baltijos valstybių iššūkiai Bendrajai žemės ūkio politikai (BŽŪP)“, kuriuos organizavo Europos Parlamento nariai: Sandra KALNIETE (Latvija), Radvilė MORKŪNAITĖ-MIKULĖNIENĖ (Lietuva) ir Tunne KELAM (Estija), priklausantys EPP politinei grupei. 
Konferencijoje dalyvavo Europos Parlamento nariai iš Lietuvos: Zigmantas Balčytis, Juozas Imbrasas, Justas Paleckis bei pranešėjas iš Lietuvos, asociacijos „Kooperacijos kelias“ atstovas, Mindaugas Maciulevičius.
Šių klausymų tikslas buvo atkreipti dėmesį į žemės ūkio problemas Baltijos šalyse, į ženkliai mažesnes išmokas Baltijos valstybių nei kitų ES valstybių narių ūkininkams ir į būtinybę keisti situaciją šioje srityje.  
Klausymus atidariusi Sandra KALNIETE (EPP, Latvija) kalbėjo, kad EP Žemės ūkio ir kaimo plėtros komitete (AGRI) prasidėjo lemiamos diskusijos dėl BŽŪP ateities. Ji sakė, kad nors šis klausimas yra svarbus tiek Baltijos, tiek Nyderlandų ar Italijos žemdirbiams, bet skirtumas tas, kad Baltijos šalys gauna mažiausias Europoje tiesiogines išmokas ir todėl konvergencijos klausimas yra vienas iš svarbiausių mūsų prioritetų. Konvergencijos klausimas yra ne tik ekonominis klausimas. Baltijos šalims tai, visų pirma, istorinio teisingumo klausimas.
EP narė Radvilė MORKŪNAITĖ-MIKULĖNIENĖ (EPP, Lietuva) kalbėdama apie BŽŪP pabrėžė, kad svarbu surasti balansą tarp žemės ūkio produkcijos ir aplinkosaugos. Čia svarbus žalinimo (greening) aspektas žemės ūkyje. Europos Parlamento narė taip pat kalbėjo, kad ES deklaruojamas solidarumas žemės ūkio politikoje ir Baltijos šalių atžvilgiu daugiau išreiškiamas žodžiais, o ne veiksmais. Ji pasidžiaugė sėkmingu Baltijos šalyse išrinktų EP narių bendradarbiavimu BŽŪP klausimu. 
Europos Parlamento narė Mairead McGUINNESS (EPP, Airija), kuri yra EPP grupės pranešėja tiesioginių išmokų klausimu, kalbėjo, kad neseniai lankėsi Latvijoje, kur susipažino su visų trijų Baltijos valstybių problemomis. Kol nežinomi derybų dėl Daugiametės finansinės programos (DFP) rezultatai, tol sunku konkrečiai kalbėti apie sumas, skirtas BŽŪP ateinančiame finansiniame laikotarpyje. Ji sakė, kad kol kas daugiau aptariami bendri klausimai, bet tokie sudėtingesni klausimai, kaip žalinimas ar konvergencija, yra palikti ateičiai. 
Ekonomikos ir socialinių mokslų instituto iš Estijos darbuotojas Ants-Hannes VIIRA kalbėjo, kad 1990-aisiais Baltijos valstybių žemės ūkio produkcija dėl to meto įvykių drastiškai sumažėjo. Tai yra labai svarbu dėl to, kad to meto duomenys lemia šių dienų tiesioginių išmokų dydį, ko neturėtų būti.
Latvijos valstybinio agrarinės ekonomikos instituto darbuotoja Guna SALPUTRA kalbėjo, kad ir po 2013 m. skirtumas tarp ES12 ir ES15 dėl tiesioginių išmokų dydžio bus žymus. Vidutiniškai ES12 gaus tik 1/3 to, ką gaus ES15. Išlieka ir kaimo plėtros programų nacionalinio kofinansavimo skirtumai. Ji taip pat kalbėjo, kad dėl plėtros ir išaugusios bendrosios rinkos senosios valstybės narės išlošė vidaus prekyboje maisto produkcija, o tuo tarpu naujosios pablogino savo prekybos balansą ir kartu susilpnino savo konkurencingumą. Dabartiniai tiesioginių išmokų skirtumai nepadeda nei įveikti ekonominio išsivystymo atotrūkio, nei nepadeda didinti ekonomikos augimo.

Žemės ūkio kooperatyvo „Lietuviško ūkio kokybė“ direktorius bei Lietuvos žemės ūkio kooperatyvų asociacijos „Kooperacijos kelias“ valdybos narys Mindaugas MACIULEVIČIUS kalbėjo, kad tiesioginės išmokos Baltijos valstybėms turi būti apskaičiuojamos naudojantis nauju metodu, o ne istoriniais duomenimis. Be to, neturi būti nustatytas pereinamasis laikotarpis ir naujas metodas turi būti pradėtas taikyti nuo 2014 m. Jis kalbėjo, kad visos ES narės dirba bendroje rinkoje, kur visiems taikomi tie patys reikalavimai aplinkosaugos, maisto saugos, gyvūnų gerovės ir kitose srityse, todėl ir tiesioginės išmokos turi būti vienodos. 

Europos Parlamento narys Albert DESS (EPP, Vokietija) atkreipė dėmesį, kad dabartinis Europos Komisijos pasiūlymas nėra priimtinas. Jis nenaikina skirtumų nei tarp valstybių narių, nei tarp tos pačios valstybės regionų. Jis sakė remiantis Baltijos šalių ūkininkus, nes mano, jog BŽŪP turi būti teisinga.

Europos Parlamento narys Zigmantas BALČYTIS (S&D, Lietuva) kalbėjo, kad statistika rodo, jog kasmet prarandame darbo vietas, įgūdžius, auga bedarbystė ir emigracija. Jis ragino būti ambicingesniais. Europos Parlamento narys siūlė į EP rezoliuciją įrašyti sakinį, kad iki 2020 m. Baltijos šalių tiesioginės išmokos pasiektų ES vidurkį. Jis taip pat kvietė būti vieningais ir visas Europos Parlamento politines grupes kartu siekti bendro tikslo. Sandra KALNIETE (EPP, Latvija) jam pritarė, sakydama, kad diskusijos dėl BŽŪP ateities yra pirmas atvejis, kuomet visų politinių grupių atstovai yra tokie vieningi.

Europos Parlamento AGRI pirmininkas Paolo De Castro (S&D, Italija) kalbėjo, kad diskusijos dėl BŽŪP ateities yra didelis iššūkis. EP rengia 3 pranešimus, kuriems jau dabar yra pateikta tūkstančiai pataisų. Pasiektas netgi rekordas - apie 8000 pataisų. 
Stažuotės metu stebėjau Europos Parlamento pirmininko M. Schulz sekretoriato, Europos Parlamento frakcijų ir komitetų spaudos atstovų spaudos konferencijas apie Europos  Parlamento aktualijas. 
Stažuotės metu lankiausi Parlamentariume.
Parlamentariumas – tai tam tikras piliečių centras, kuriame yra pristatoma paroda apie Europos Sąjungą. Po parodą lankytojus veda elektroninis multimedijos gidas, kurio dėka lankytojai susipažįsta ne tik su Europos Parlamentu, jo būstinėmis, Europos Parlemento nariais ir šioje institucijoje veikiančiomis frakcijomis, bet ir kitomis ES institucijomis, ES istorija, ES sprendimų priėmimu, iššūkiais, su kuriais susiduria ES (plėtra, ekonomikos krize, Lisabonos sutartimi) ir t.t. Pažymėtina, kad centre informacija pateikiama visomis 23 oficialiosiomis kalbomis.
Stažuotės metu rengtos pažymos ir kiti dokumentai:
1) apie Švedijos parlamento ES reikalų svarstymo sistemą (po 2012 m. rugsėjo 3 d. MMM susitikimo);

2) apie sistemos „Eurodac“ sukūrimas siekiant palyginti pirštų atspaudus klausimą (nauja redakcija) (po 2012 m. rugsėjo 3 d. Europos Parlamento LIBE posėdžio).

3) apie 18-ąją ataskaitą dėl geresnės teisėkūros. Subsidiarumo ir proporcingumo principų taikymas (po 2012 m. rugsėjo 13 d. Europos Parlamento plenarinės sesijos posėdžio Strasbūre).

4) apie Perėjimo iš Šengeno informacinės sistemos (SIS 1 +) į antrosios kartos Šengeno informacinę sistemą (SIS II) klausimą (nauja redakcija) (po 2012 m. rugsėjo 19 d. Europos Parlamento LIBE posėdžio).

5) apie Europos Parlamento CONT delegacijos vizito į Lietuvą dėl Ignalinos atominės elektrinės uždarymo ataskaitos svarstymą (kartu su Seimo nuolatine atstove Živile Pavilonyte, po 2012 m. rugsėjo 27 d. CONT posėdžio).
6) dvi stažuočių programos Seimo darbuotojams, vykstantiems stažuotis į Europos Parlamentą (programa komitetų stažuotojų grupei ir programa komunikacijų grupei) (kartu su Seimo nuolatine atstove Živile Pavilonyte).
Pasiūlymai ir rekomendacijos

Stažuotės metu gautos ne tik teorinės, bet ir praktinės žinios apie Europos Parlamento, kitų atitinkamų institucijų veiklos principus ir procesus (kaip ES institucijose, o ypač Europos Parlamente, svarstomi tam tikri klausimai ir priimami sprendimai, kokia realiai yra Lietuvos institucijų veikla šiame kontekste, koks yra Seimo nuolatinio atstovo ES ir kitų valstybių parlamentų nuolatinių atstovų darbas, kaip yra organizuojami tam tikri renginiai, kokios yra svarbiausios ES aktualijos ir kaip jos pristatomos bei daugelis kitų), yra ne tik labai naudingos ruošiantis Lietuvos pirmininkavimui ES Tarybai, bet ir neabejotinai padedančios tinkamam ES reikalų koordinavimui mano tiesioginiame darbe. 
Be to, galimybė ne tik teoriškai, bet ir praktiškai pagilinti savo žinias ne tik apie bendruosius, bet ir apie konkrečios srities, šiuo atveju apie ES teisingumo ir vidaus, reikalus, kurių koordinavimas yra priskirtas Seimo Teisės ir teisėtvarkos komitetui, buvo ypač svarbi ir naudinga. Šia galimybe pasinaudojau stebėdama atitinkamų Europos Parlamento komitetų posėdžius, kuriuose buvo svarstomi ES teisingumo ir vidaus reikalų klausimai. Pažymėtina, kad ne maža dalis jų jau buvo, o kiti dar bus svarstomi ir Seimo Teisės ir teisėtvarkos komitete. Manau, kad tiek ruošiantis Lietuvos pirmininkavimui ES Tarybai, tiek apskritai, siekiant užtikrinti tinkamą Seimo specializuotų komitetų patarėjų, atsakingų už ES reikalų koordinavimą, kvalifikaciją rengiant komitetų išvadų projektus dėl ES klausimų, yra būtina jiems nuolat sekti jų kuruojamos srities klausymų svarstymą Europos Parlamente. Todėl manyčiau, kad esant galimybei, yra itin svarbu patarėjams kelti kvalifikaciją šioje srityje. 
Atsižvelgiant į visa tai ir įvertinus, kokios ateityje bus finansinės Seimo kanceliarijos galimybės, manau, kad tai galėtų būti daroma atnaujinus stažuočių pas Seimo nuolatinį atstovą ES programą, kuri buvo vykdoma iki ekonominio sunkmečio. Taip pat tai galėtų būti daroma, pagal galimybes komitetų patarėjus kartu su komitetų nariais siunčiant į atitinkamų Europos Parlamento komitetų posėdžius. Pažymėtina, kad kitų valstybių narių parlamentai tai daro nuolat ir tai nėra apsiribojama vien valstybės pasirengimo pirmininkauti ES Tarybai laikotarpiu (pvz. mano stažuotės metu net keleto valstybių narių parlamentai buvo atsiuntę savo darbuotojus į 6 mėn. stažuotes pas parlamentų nuolatinius atstovus). Žinoma, visa tai priklauso nuo finansinių galimybių, kurios realiai turėtų būti įvertintos.  
Be to, manau, kad yra būtinas nuolatinis Seimo kanceliarijos darbuotojų kvalifikacijos kėlimas užsienio kalbų mokyme. ES srityje dirbantiems tarnautojams (o esant galimybei ir visiems), yra reikalingas nuolatinis kalbos įgūdžių tobulinimas, kuris neturėtų pasibaigti po pirmininkavimo.
Taip pat būtų labai naudinga užmegzti glaudesnius ryšius su ES institucijose dirbančiais lietuviais. Pastebėtina, kad esant poreikiui užmegzti santykius su tam tikrais ES institucijose dirbančiais asmenimis, būtent lietuvių, dirbančių ES institucijose tarpininkavimas, patirtis ir pagalba gali būti labai reikšmingu ir naudingu postūmiu operatyviau ir efektyviau pasiekti norimą tikslą.

Ruošiantis Lietuvos pirmininkavimui ES Tarybai ir įvertinant itin trumpą laikotarpį nuo naujojo Seimo veiklos pradžios iki pirmininkavimo ES Tarybai pradžios yra būtina tinkamai supažindinti ir parengti naujuosius Seimo narius. Be to, pagal galimybes būtų naudinga siekti jų pagalbos glaudesniam bendradarbiavimui su Europos Parlamento nariais, visų pirma tais, kurie yra išrinkti Lietuvoje. Tai galėtų būti puiki pagalba siekiant kuo efektyvesnio Lietuvos interesų atstovavimo ES.

Lietuvos pirmininkavimo ES Tarybai metu turi būti skiriamas ypatingas dėmesys ES klausimų svarstymui komitetuose. Tai ypač pasakytina apie subsidiarumo principo svarstymus. Pažymėtina, kad skuboti ir iki galo neišdiskutuoti sprendimai šiais klausimais gali komplikuoti sėkmingą Lietuvos pirmininkavimo procesą tam tikroje srityje.
Rita Varanauskienė
